2018 Nissan Maxima for sale in Norwalk, Lynwood, Bellflower, Compton, Cerritos, Los Angeles, Huntington Park & South Gate, CA 1N4AA6AP0JC410108 - Downey Nissan.
Downey Nissan Used Nissan Maxima 1N4AA6AP0JC410108 Metrobeampte geopereer ná skote in hinderlaag | Netwerk24
Deur Maygene de Wee 12 Februarie 2019 18:49
’n Metropolisiebeampte (44) wat Maandag in die vroeë oggendure saam met ’n kollega naby die Borcherds Quarry-wisselaar op die N2 in Kaapstad aangeval en geskiet is, is Dinsdag geopereer.
Die toneel waar twee metropolisiebeamptes Maandag in die vroeë oggendure in ’n hinderlaag aangeval, geskiet en beroof is. ’n Motoris wat hulle wou gaan help, is ook geskiet. Foto: Verskaf
Die beampte is Maandag eers gestabiliseer en voorberei vir die operasie Dinsdag. Hy is Dinsdag kort ná 14:00 uit die operasieteater gestoot, sê Richard Bosman, uitvoerende direkteur van veiligheid en sekerheid in die Kaapstadse metro.
Hy is twee keer raak geskiet in die aanval op hom en sy kollega, ’n vroulike metropolisiebeampte (44). Sy is ook gewond, maar is reeds Maandag uit die hospitaal ontslaan.
Die manlike beampte is in die regterbeen en lies gewond. Die koeël is deur sy been. Hy is van agter geskiet. Die tweede koeël is deur sy lies en het sy bekkenbeen skrams getref.
“Hy is geopereer om die skade te herstel.”
JP Smith, burgemeesterskomiteelid vir veiligheid en sekerheid, het Maandag gesê die twee beamptes is in ’n hinderlaag gelei. “Op kringtelevisie kan duidelik gesien word hoe mense klippe in die pad pak. Die twee beamptes wou die klippe verwyder. Intussen het ’n ander voertuig oor die klippe gery en van die pad afgetrek.”
Smith sê daar kan gesien word hoe ’n tweede voertuig die een wat oor die klippe gery het, nader. “Dit lyk asof die insittendes van die tweede voertuig die mense in die eerste voertuig wil help.
“Toe ons beamptes by die twee voertuie stilhou, het ’n insittende van die tweede voertuig op hulle begin skiet.”
Dié foto is op Twitter gedeel kort nadat twee metropolisiebeamptes by die Borcherds-Quarry-wisselaar geskiet is. Foto: Twitter
“Ons beamptes sal van nou af elke situasie as ’n moontlike hinderlaag moet benader. Dit kan dienslewering raak, maar ons kan nie dat beamptes se lewe in gevaar gestel word nie.”
Die aanvallers het met een van die beamptes se vuurwapen, ’n tweerigtingradio en persoonlike besittings gevlug.
’n Beloning van R50 000 word aangebied vir inligting wat tot die aanvallers se inhegtenisneming kan lei.
Metropolisiebeamptes op die toneel waar twee van hul kollegas Maandag in die vroeë oggendure aangeval is. Foto: Verskaf
Die motor van die twee metropolisiebeamptes wat Maandagoggend aangeval is. Foto: Verskaf
Meer oor: Jp Smith | Richard Bosman | Kaapstad | Hinderlaag